**Na skupštini najavljen program**

**JUBILARNOG XX MFK PERAST -2021.**

Godišnja skupština MFK Perast održana je 15. januara u 17.č. u kotorskoj Galeriji solidarnosti. Uz poštovanje mjera NKT CG, 15 članova je usvojilo narativne i finansijske izvještaje o proteklom XIX MFK 2019., plan za 2021. godinu i preporuke za izbore i imenovanje novih članova rukovodstva.

Navodimo najinteresantnije izvode iz izvještaja i diskusija sa skupštine.

**O XIX MFK Perast 2020.**

Izvjestioci – predsjednica NVU Tina Braić Ugrinić, predsjednik UO Miro Marušić, izvršni direktor Milan Kovačević i umjetnički direktor festivala Jasminko Šetka, su istakli posebne uslove u kojima je XIX MFK Perast održan. Zbog pandemije Covid 19, prvobitno planirani 4 dnevni program, sa preko 40 klapa učesnica iz čitavog regina, 5 stručnih seminara za domaće klape, tradicionalne klapske koncerte povodom 8.marta, Mađa, Zavjetnog dana, Fašinade i Dana opštine..., inicijalni plan nije realizovan. Festival je pravovremeno odložen iz juna za septembra, 3 puta redukovan programski i finansijski, pa ipak, uprkos svim problemima, po ocjeni svih prisutnih uspješno je održan, nastavljajući tradiciju festivala prepoznatog po čuvanju baštine a capella izvedbi narodnih i autorskih klapskih pjesama Boke Kotorske i regiona.

Revijalnim omaž koncertom domaći izvođači su ukazali poštovanje Borislavu Tamindžiću, Vicku Nikoliću i Nikoli Gregoviću, zaslužnim stvaraocima bokeljskog i crnogorskog melosa. Promocija LIRICE br. 8, pod naslovom *Tragom zaslužnih za našu kulturnu baštinu*, u kojoj su objavljene klapske obrade Aleksandra Saše Tamindžića sa po 10 poznatih kompozicija B. Tamindžića i V.Nikolića, održana je u Muzeju grada Perasta 11.septembra a isto veče, pored njihovih kompozicija, klape Alata, Assa voce, Štiglići, Maris i Karampana, sastav Škuribanda i mandolinski orkestar Nocturno, potsjetili su nas na vrijedna djela Nikole Gregovića .

Takmičarski program u kategorijama ženskih i muških klapa i Novih klapskih pjesama održan je 12.septembra uz potsjećanje da su, zbog pandemije, u međuvremenu odustale brojne najavljene ženske klape: *Primorkinje, Uzorita, Diva, Filip Dević, Skontradura, Anima Arbae, Mirabela, Salona, Tamarin i Zvizdan*, a od muških klapa *Okruk, Filip Dević, Težaci, Dalmari* i *Bošket* iz Zagreba. U *Novim klapskim pjesmama* takođe nijesmo čuli *Ankoru*, Skontraduru, *Camerton* i *Alatu* iz Podgorice.

Kako je to napisao prof.Jasminko Šetka u svom izvještaju: „ ... usprkos svemu početkom osmog mjeseca broj prijavljenih klapa je identičan kao u prvom roku ali na našu veliku žalost i COVID je odlučio sudjelovati u izboru pa su mnoge klape morale odustati od Festivala zbog bolesti svojih članova.

Što reći o prošlogodišnjem Festivalu….. možda ustati i s poštovanjem izgovoriti imena crnogorskih klapa koje su na najvišoj razini pjevanja obranile kvalitetu ovogodišnjeg festivala, gdje posebno trebam istaknuti sada već veterane Festivala, žensku klapu Alata i mušku klapu Assa Voce, iz Podgorice. Sve što je Festival uložio u njih oni su višestruko vratili, hvala im...“

U kategoriji ženskih klapa su nastupile *Alata* iz Podgorice i *Cavtajke* koje su i pobijedile u ovoj kategoriji.

Kod muških klapa nastupili su: *Krijanca* sa Raba , *Pokornik i Štiglići,* koji su tim redom i osvojili nagrade stručnog žirija.

U *Novim klapskim pjesmama*  kompozicijai obrada *Daljina* autorke *Mie Vidović* je osvojila I mjesto stručnog žirija, u izvedbi takođe 1. nagrađene klape *Castel Nuovo,* II nagradu za kompoziciju je osvojio autor Mario Petani za pjesmu *Ova moja tanka jedra* u izvedbi klape *Štiglići,* koji su izveli i III nagrađenu kompoziciju *Boka,* autoraMaria Katavića.

Najbolja klapa iz Crne Gore je bila *Castel Nuovo* iz Herceg Novog, a najbolji debitanti na peraškom festivali *Krijanca* sa Raba.

XIX MFK Perast je održan uz strogo pridržavanje mjera NKT CG, nemamo ni jednu informaciju da je neko obolio zbog učešća i prisustva ( svega po 100 prisutnih na koncertima), imali smo direktan prenos festivala putem društvenih mreža i snimke RTCG koji se učestalo emituju na Javnom servisu.

Finansijski izvještaj o poslovanju za 2019. je posebno elaboriran. Izdvajamo:

Ukupno raspoloživa sredstva tokom 2020. godine iznosila su: 19.482,72 e

Ukupno isplaćena sredstva tokom 2020. godine iznosila su : 18.942,51 e

Ukupno stanje sredstava na dan 31. decembar : 540,21 e

Pokrovitelji su izdvojili 15.000 Eura ( Opština Kotor) i 4.000 Eura ( Ministarstvo kulture Crne Gore, pri čemu još nije isplaćeno 1.000 Eura) uz donacije porodice Gregović ( 500E), Hipotekarne banke Podgorica (400 E), d.o.o. Hefesta Herceg Novi (300 e).

Neisplaćeni troškovi u 2020. prenešeni u 2021. iznose 1.950,00 Eura a pokriće se iz očekivane uplata MKCG (1000 e), čime ostaju nepokrivena dugovanja od 409,79 Eura.

U diskusiji je posebno istaknut permanentan problem MFK Perast vezan za finansiranje MFK Perast. Suština problema je u nužnosti i stalnoj potrebi, da se uprkos svim postignutim rezultatima MFK Perast tokom 19 proteklih godina, iznova i još uvijek bori za zasluženo vrednovanje i prepoznavanje festivala kao posvećenog čuvaoca ove naše klapske kulturne baštine i identiteta. Deklarativno se to stalno ističe ali izostaje odgovarajuća finansijska podrška.

Adekvatna finansijska podrška našim programima, prvenstveno pokrovitelja i donatora, je vrlo bitna. Naime, klapsko pjevanje u Crnoj Gori, pa time i naš festival kao dio kulturne scene , nema tržišnu vrijednost, čak i kada bi naplaćivali ulaznice za koncerte, ta sredstva bi bila minorna a s druge strane redukovali bi dio postojeće publike. Dosadašnji napori da obezbijedimo jače donatore, čak i u normalnim uslovima, nikako da urode plodom i taj stalni problem će se posebno izoštriti ove, tekuće godine.

Uz to, festival nema sopstvene prostorije u Perastu, naša inicijativa za osnivanje JU Perast Fest je negdje zagubljena u političkim promjenama u opštini.

U zaključku, iskazana je zahvalnost svima koji su sarađivali na organizaciji XIX MFK Perast.

-------

**IZVJEŠ**T**AJ Plan i program JUBILARNOG XX MFK Perast – 2021.**

**Izvodi iz izlaganja Milana Kovačevića, izvršnog direktora MFK Perast :**

Koncept programa XX MFK Perast se zasniva na planu da okupi *SVE POBJEDNIKE DOSADAŠNJIH 19 FESTIVALA*- nagrađene u festivalskim kategorijama od strane stručnog žirija, publike, najbolje klape iz Crne Gore i nagrađene izvođače *Novih klapskih pjesama*, premijerno izvedenih na festivalima u Perastu.

Planiranim glavnim programom i pratećim sadržajima, nastojimo da javnosti i ljubiteljima klapske muzike predstavimo dostignute rezultate dvodecenijskog djelovanja MFK Perast na čuvanju kulturne baštine klapskog pjevanja, tradicije koja se u Boki Kotorskoj njeguje još od kraja XIX vijeka.

Jubilarni XX MFK Perast planiramo realizovati 9-12.sept. 2021.godine. Datumi su odabrani u očekivanju da će se situacija izazvana pandemijom Covid 19 poboljšati i time značajno normalizovati stanje u društvu.

Načelno, planom je predviđen revijalni nastup 50 klapa- pobjednika, izvedbe 100 kompozicija, tokom 4 dana sa 2 ½ satnim programom, uz oko 550 učesnika u programima i organizaciji. Planom su predviđeni i tradicionalni koncerti MFK Perast povodom *Dana žena*, *Mađa, Zavjetnog dana i Fašinade* u Perastu kao i klapski koncert povodom *Dana opštine Kotor*.

Poziv navedenim klapama je upućen 25.dec.2020. na 50 adresa. Znamo da neke klape više ne postoje ali očekujemo odziv 30-40 pozvanih klapa.

Zavisno o tom broju, XX festival bi se održao u 4 revijalne koncertne večeri , od 9-12. septembra, sa naknadno utvrđenim umjetničkim programom, načelno po 10-12 muških, ženskih i mješovitih klapa tokom koncerta.

Planirani troškovi, uključujući sve naše godišnje tradicionalne koncerte, bi iznosili do 50.000 Eura a očekujemo podršku pokrovitelja: opštine Kotor 25.000, MK 20.000 i donatora 5.000 Eura.

To su osnovne informacije iz plana.

\*\*\*

Jasno je da je realizacija neizvjesna, obzirom na trenutno stanje sa Covid-19, teško  stanje sa finansijama u opštini i državi, društveno-političko stanje itd.

Plan polazi od :

1) potrebe da naš jubilej dostojno, programima, pjesmom najboljih uglavnom, na retrospektivan način prikaže ono što je MFK Perast do sada stvorio,

2) uz nadu da će pokrovitelji i sponzori to adekvatno vrednovati, i

3) uz optimizam da  će borba  protiv Covida tokom prvih 8 mjeseci 2021. dozvoliti da se sve promijeni na bolje i time stvore uslovi za realizaciju ovog plana.

Jasno da su pri tome adekvatna pokroviteljska sredstva ključ uspjeha za realizaciju plana.

U pismu pokroviteljima, najavili smo i prateće programe ( video spotovi, film, okrugli stolovi, prateći koncerti možda u Luštici, Porto Montenegru  itd), za koje bi tražili posebne donatore.

Plan, u svakom slučaju, zahtijeva izuzetan rad u svakom segmentu.   Lično, polazim od donešenog plana, svjestan da predstoji naporna borba za njegovu realizaciju.

-----------

Prilog ovom izvještaju :

1. Planirane klape, repertoar. Već i iz pročitanih imena nagrađenih klapa na 19 dosadašnjih festivala, jasno je da bi Perast mogao okupiti pravu elitu klapskog pjevanja u regionu i vanredne koncerte klapske pjesme tokom 4 dana festivalkog programa.
2. Projekcija troškova i prihoda jubilarnog XX MFK Perast 2021.

**Izvod iz finansijskog plana** usvojenog na UO MFK Perast 18.12.2020.god.

**I – TROŠKOVI**

1. Smještaj učesnika ........................................................... 9.300 Eura
2. Ishrana i piće ..................................................................... 6.732
3. Nagrade ............................................................................... 1.460
4. Tehnika i servisi ............................................................... 6.500
5. Putni troškovi .................................................................... 6.050
6. Komunikacije i web sajt .................................................. 1.150
7. Honorari .............................................................................. 6.600
8. Ostale programske aktivnosti......................................... 6.850
* Koncerti 8. mart /1. i 15.maj/22.juli/ 21.nov./5 x 1.000e
* Godišnja skupština 200e
* Seminari za domaće klape 3 x 550 e = 1.650 e
1. Porezi, doprinosi, bankovni tr., autorska prava

(osim PDV iskazanog po računima troškova............. 3.650

1. Prenesene obaveze iz 2020 ........................................... 548
2. Procjena troškova (PAM CG) 2021....... ...................... 1.160

SVEUKUPNO TROŠKOVI ( 1 – 11 ) .................................................................... 50.000 Eura

II - PRIHODI

* Pokroviteljstvo Opština Kotor ........ 25.000 Eura
* Pokroviteljstvo MK CG........................ 20.000 Eura
* Ostali sponzori, donacije ................. 5.000 Eura...

UKUPNO PRIHODI ................................................................................... 50.000 Eura

Prateći programi (najavni video spotovi, kraći retrospektivni film o MFK Perast i klapskom pjevanju u Crnoj Gori, okrugli stolovi i predfestivalski koncerti u renomiranim turističkim kompleksima) nijesu ušli u troškovnik, očekujući da za ove programe nađemo posebne sponzore.

Iz diskusija o planu, iskazana je nepodijeljena podrška planu da se XX jubilej dostojno obilježi.

Ukazano je na nužnost da pokrovitelji posebno razmotre raspodjelu sredstava unutar KotorArta i potrebu za posebnim naporima u obraćanju potencijalnim donatorima iz institucija i privrede, uz potpuno razumijevanje posljedica koje je pandemija Covid 19 izazvala u društvu.

-------

Izvješteno je i o aktuelnoj situaciji sa PAM CG: pripremljen je sporazum o poravnanju koji još nije potpisan, pa je stoga odloženo i potpisivanje Ugovora o budućoj saradnji.

 -------

**Izbori i imenovanja, izvodi iz izlaganja:**

Miro Marušić, dosadašnji predsjednik UO, koji je i na tom polju i na radu sa medijima izuzetno doprinio MFK Perast, zbog poslovnih obaveza je na ovoj skupštini objavio odlazak sa ovih funkcija, čime se nameće potreba za izbor nedostajućih članova UO. Izvršni i umjetnički direktor su najavili svoje odlaske nakon XX MFK Perast.

Sve navedeno, uz dosadašnji rad UO, zahtijeva vrlo ozbiljno promišljanje o tome kako sačuvati stalan i evidentan uspon ostvarenih rezultata MFK Perast, dostignuti programski i umjetnički nivo,  i ne dozvoliti kretanje unazad.  To mogu samo sposobni članovi novog UO i čitave organizacije, predani radu i stvaranju,   uz istinsko razumijevanje i podršku zajednice i sponzora.

Puno bitnoga je ostalo neriješeno upravo  jer je ovo poslednje izostalo:

* Status MFK Perast kao NVO, što nas zakida u mnogim aspektima bolje realizacije,
* Neriješeno pitanje i uređenje  adekvatnog prostora,
* Odložena, sigurno i potpuno zaboravljena Inicijativa  za osnivanje JU , što bi riješilo gornje probleme.

S druge strane, MFK Perast je stvorio renome prestižnog klapskog festivala u regionu, izvrsne stručne saradnike, jasnu strategiju i osnovne programe čuvanja i popularizacije klapskog pjevanja kao kulturne baštine ne samo Crne Gore, uz obaveznu izvedbu *Bokeljske pjesme* u takmičenju klapa i *Nove klapske pjesme* u programskim kategorijama.

MFK Perast je postao prepoznatljivi dio  peraške i bokeljske kulturne scene, o čemu svjedoči vrijedno izdavaštvo u okviru festivalske biblioteke  „*Julije Balović*“, počevši sa neprocjenljivim djelom- knjigom o Ludviku Kubi, 8 vrijednih izdanja LIRICE, skoro 700 klapskih partitura iz Boke, Primorja i kontinentalne Crne Gore, preko 80 Novih klapskih pjesama najpoznatijih klapskih autora na temu *Boka Kotorska –more i pomorstvo*... Sve to je na našem inoviranom web sajtu. Imamo i zavidan nivo organizacije festivala koji je bio domaćin preko 450 klapa, sarađuje sa najpoznatijim stvaraocima klapske muzike iz Crne Gore i regiona i izgradio poštovanje i brojna prijateljstva ljubitelja klapske muzike.

Sve to treba održati i unaprijediti. Stoga, u narednom periodu preporučujemo pažljivo promišljanje o novim članovima rukovodstva, pri čemu je to vrlo zahtjevan i ozbiljan zadatak i postojećih članova UO i ove skupštine.

------